b'\n_START_ARTICLE_\nPlayerUnknown\xe2\x80\x99s Battlegrounds\n_START_SECTION_\nAlkuasetelma\n_START_PARAGRAPH_\nMatchmaking-pelimuodossa korkeintaan sata pelaajaa taistelee battle royalessa, suurimittaisessa selviytymistilassa eli deathmatchissa, jossa vain yksi pelaaja tai joukkue voi voittaa. Pelin keskeisimm\xc3\xa4t osat ovat aseiden ja tarvikkeiden etsiminen, sek\xc3\xa4 vastustajien tappaminen. Peliss\xc3\xa4 on viralliset pelimuodot solo, duo, squad joissa tiimiin voi liitty\xc3\xa4 kuka tahansa, sek\xc3\xa4 1-, 2- ja 3-man squad joissa pelaaja ottelee vain tiettyjen pelaajien parissa. Pelaaja voi siis pelata 0-3 henkil\xc3\xb6n kanssa. Pelaaja valitsee ennen ottelun alkua, pelaako ensimm\xc3\xa4isest\xc3\xa4 vai kolmannesta persoonasta. Peliss\xc3\xa4 on nelj\xc3\xa4 kentt\xc3\xa4\xc3\xa4, kaksi isompaa 8\xc3\x978 kilometrin kokoista karttaa Erangel ja Miramar, yksi 6x6 kilometrin kokoinen kartta Vikendi, sek\xc3\xa4 nelj\xc3\xa4s 4x4 kilometrin kokoinen kentt\xc3\xa4 Sanhok.\n_START_SECTION_\nKierrokset\n_START_PARAGRAPH_\nPelin alussa pelaajat valmistautuvat odotustilassa. Varsinainen kierros alkaa C-130-lentokoneesta, josta pelaajat hypp\xc3\xa4\xc3\xa4v\xc3\xa4t laskuvarjolla kent\xc3\xa4lle. Koneen lentoreitti on joka kierroksella erilainen, mik\xc3\xa4 vaatii pelaajilta taktista p\xc3\xa4\xc3\xa4ttely\xc3\xa4 siit\xc3\xa4, milloin hyp\xc3\xa4t\xc3\xa4 pois. Kierroksen alettua pelattava alue pienenee kartan reunoilta etenev\xc3\xa4n sinisen vy\xc3\xb6hykkeen (engl. blue zone) kasvaessa pakottaen pelaajat koko ajan l\xc3\xa4hemm\xc3\xa4ksi toisiaan. Seuraava pelattava alue ilmestyy joka kierroksella eri paikkaan. Sininen vy\xc3\xb6hyke tekee kerta kerralta enemm\xc3\xa4n vahinkoa pelaajiin, ja mik\xc3\xa4li he eiv\xc3\xa4t ehdi pelattavan alueen sis\xc3\xa4lle, he kuolevat, vaikkakin voivat parantaa itse\xc3\xa4\xc3\xa4n sinisen alueen sis\xc3\xa4ll\xc3\xa4. Peliss\xc3\xa4 on my\xc3\xb6s punainen vy\xc3\xb6hyke (engl. red zone), jonka aikana noin 0,64 neli\xc3\xb6kilometrin alueelle tippuu sattumanvaraisesti tuhoisia pommeja. Pommeilta voi suojautua hakeutumalla rakennuksiin. Vy\xc3\xb6hyke ei ole k\xc3\xa4yt\xc3\xb6ss\xc3\xa4 esport-otteluissa.\n_START_SECTION_\nAseistus ja varusteet\n_START_PARAGRAPH_\nMaassa pelaajien t\xc3\xa4ytyy tutkia rakennuksia ja muita alueita l\xc3\xb6yt\xc3\xa4\xc3\xa4kseen varusteita. Esineet ovat joka kierroksella eri paikoissa. Pelaaja l\xc3\xb6yt\xc3\xa4\xc3\xa4 monipuolisesti aseita, kuten kiv\xc3\xa4\xc3\xa4reit\xc3\xa4, pistooleita, haulikkoja sek\xc3\xa4 ly\xc3\xb6m\xc3\xa4aseita, kuten macheten ja paistinpannun. Ly\xc3\xb6m\xc3\xa4aseista paistinpannu torjuu my\xc3\xb6s luoteja. Ampuma-aseisiin on l\xc3\xb6ydett\xc3\xa4viss\xc3\xa4 eri lis\xc3\xa4osia kuten t\xc3\xa4ht\xc3\xa4imi\xc3\xa4, vaimentimia ja lis\xc3\xa4lippaita. Alueelta l\xc3\xb6ytyy luotiliivej\xc3\xa4, kyp\xc3\xa4ri\xc3\xa4 ja reppuja, joiden suojaavuus, tilavuus ja kest\xc3\xa4vyys vaihtelee. Suojaavat varusteet vahingoittuvat tulitaisteluissa, ja lopulta hajoavat tarpeeksi osumia ottettuaan. Pelaaja l\xc3\xb6yt\xc3\xa4\xc3\xa4 alueelta kulkuneuvoja, kuten moottoripy\xc3\xb6ri\xc3\xa4, maastureita tai veneit\xc3\xa4, joita voi tankata pelialueelta l\xc3\xb6ytyvill\xc3\xa4 polttoainekanistereilla.\n_START_SECTION_\nTaistelu ja voitot\n_START_PARAGRAPH_\nPelaaja joutuu turvautumaan aistiensa ja p\xc3\xa4\xc3\xa4ttelykykyns\xc3\xa4 varaan koko ottelun ajan. Joutuessaan tulitaisteluun pelaajan t\xc3\xa4ytyy kuulostella, mist\xc3\xa4 suunnasta ampuminen tulee saadakseen suojan silt\xc3\xa4. My\xc3\xb6s kurkkimista (engl. peek) suojan takaa on hyv\xc3\xa4 k\xc3\xa4ytt\xc3\xa4\xc3\xa4 vastustajan paikantamiseen taistelun aikana. Pelaaja ei n\xc3\xa4e kartastaan muuta kuin omat joukkuetoverinsa ja vy\xc3\xb6hykkeet. Pelin voittaa viimeisen\xc3\xa4 henkiin j\xc3\xa4\xc3\xa4nyt pelaaja tai joukkue. Pelin p\xc3\xa4\xc3\xa4tytty\xc3\xa4 pelaaja palkitaan pelin omalla rahalla (engl. battle point, BP) perustuen sijoitukseen, tekem\xc3\xa4\xc3\xa4ns\xc3\xa4 vahinkoon muihin pelaajiin ja tappoihin. T\xc3\xa4ll\xc3\xa4 rahalla voi ostaa laatikkoja, joista voi l\xc3\xb6yt\xc3\xa4\xc3\xa4 kosmeettisia esineit\xc3\xa4 tai asekuoseja. Pelirahalla voi my\xc3\xb6s muokata hahmon ulkoasua.\n_START_SECTION_\nL\xc3\xa4\xc3\xa4kint\xc3\xa4\n_START_PARAGRAPH_\nPelaajan tulee parantaa itse\xc3\xa4\xc3\xa4n aika ajoin. Ensiapupakkaukset ja sideharsot parantavat pelaajaa t\xc3\xa4m\xc3\xa4n haavoittuessa, mutta eiv\xc3\xa4t kokonaan. Harvinaisempi l\xc3\xa4\xc3\xa4kelaukku parantaa pelaajan t\xc3\xa4ysin. Kipul\xc3\xa4\xc3\xa4kkeet, energiajuomat ja adrenaliinipiikit parantavat pelaajaa hitaammin ja ovat pitk\xc3\xa4kestoisempia. Kaikki parannustoimenpiteet viev\xc3\xa4t 3-10 sekuntia. Tiimipeliss\xc3\xa4 pelaaja voi kaatua (engl. knock out) saadessaan liikaa osumaa ja el\xc3\xa4\xc3\xa4 muutamia minuutteja t\xc3\xa4m\xc3\xa4n j\xc3\xa4lkeen riippuen siit\xc3\xa4, onko pelaaja kaatunut jo aikaisemmin pelin aikana. Kaaduttuaan pelaaja ei voi tehd\xc3\xa4 muuta kuin ry\xc3\xb6mi\xc3\xa4. Tiimil\xc3\xa4isen t\xc3\xa4ytyy ehti\xc3\xa4 parantamaan kaatunut pelaaja ennen kuin t\xc3\xa4m\xc3\xa4 kuolee lopullisesti. Elvytys vie 10 sekuntia eik\xc3\xa4 kumpikaan voi liikkua sen aikana ilman, ett\xc3\xa4 se keskeytyy.\n_START_SECTION_\nIlmal\xc3\xa4hetys\n_START_PARAGRAPH_\nKenttiin satunnaisesti tiputetaan ilmal\xc3\xa4hetys (engl. CarePackage), joka sis\xc3\xa4lt\xc3\xa4\xc3\xa4 l\xc3\xa4\xc3\xa4ketarvikkeita, aseita ja varusteita, jotka antavat pelaajalle hieman etua esimerkiksi suuremmalla tulivoimalla. Paketin l\xc3\xb6yt\xc3\xa4\xc3\xa4 parhaiten seuraamalla sen tippumista taivaalta, sek\xc3\xa4 sen hetkellisesti eritt\xc3\xa4m\xc3\xa4st\xc3\xa4 punaisesta kaasusta. Se sis\xc3\xa4lt\xc3\xa4\xc3\xa4 tavaroita joita ei l\xc3\xb6yd\xc3\xa4 muualta pelialueelta, kuten tarkkuuskiv\xc3\xa4\xc3\xa4rit AWM ja MK14, rynn\xc3\xa4kk\xc3\xb6kiv\xc3\xa4\xc3\xa4rit Groza ja AUG ja sek\xc3\xa4 konekiv\xc3\xa4\xc3\xa4ri M249. Mahdollisia muita tavaroita ovat maastopuku (vihre\xc3\xa4, keltainen tai valkoinen), 4x-, 8x- ja 15x-t\xc3\xa4ht\xc3\xa4imet ja vaimennin rynn\xc3\xa4kk\xc3\xb6kiv\xc3\xa4\xc3\xa4riin ja tarkkuuskiv\xc3\xa4\xc3\xa4riin. Paketissa on aina 3. tason kyp\xc3\xa4r\xc3\xa4, luotiliivi ja reppu. Joissakin pelimuodoissa pelaaja voi pienell\xc3\xa4 mahdollisuudella l\xc3\xb6yt\xc3\xa4\xc3\xa4 valopistoolin. Mik\xc3\xa4li pistoolilla ampuu yl\xc3\xb6sp\xc3\xa4in pelialueen sis\xc3\xa4ll\xc3\xa4, lentokone tiputtaa suurehkon, muutaman laskuvarjon varassa leijuvan paketin joka sis\xc3\xa4lt\xc3\xa4\xc3\xa4 samoja tavaroita kuin tavallinen l\xc3\xa4hetys. Mik\xc3\xa4li pistoolilla ampuu pelialueen ulkopuolella, taivaalta tippuu panssaroitu ja kest\xc3\xa4v\xc3\xa4 erikoisauto joka ei ole muutoin saatavilla.\n_START_SECTION_\nCustom Match & Event Mode\n_START_PARAGRAPH_\nPelaaja voi pelata Custom Match -muodossa. Normaalin pelin lis\xc3\xa4ksi valittavissa on zombi- ja sotamoodi. Zombimoodissa pieni ryhm\xc3\xa4 ihmisi\xc3\xa4 yritt\xc3\xa4\xc3\xa4 selvit\xc3\xa4 pelin loppuun normaalisti muiden pelaajien ollessa zombeja. Ihmiset kykenev\xc3\xa4t pelaamaan normaalisti kun taas zombit eiv\xc3\xa4t voi esim. k\xc3\xa4ytt\xc3\xa4\xc3\xa4 tuliaseita tai avata ovia. Sotamoodissa pelaajat tiputetaan pienelle alueelle, ja kuoltuaan he syntyv\xc3\xa4t uudestaan. Eniten pisteit\xc3\xa4 saanut joukkue voittaa. Peleiss\xc3\xa4 on my\xc3\xb6s normaalia isompia tiimej\xc3\xa4, kuten 9-man squad sek\xc3\xa4 erilaisia s\xc3\xa4\xc3\xa4olosuhteita._NEWLINE_Peliin ilmestyy toisinaan Event Mode, jolloin pelaaja p\xc3\xa4\xc3\xa4see pelaamaan t\xc3\xa4ysin erilaista muotoa pelist\xc3\xa4. N\xc3\xa4it\xc3\xa4 ovat mm. Tequila Sunrise, jossa ensisijaisena aseena k\xc3\xa4yt\xc3\xb6ss\xc3\xa4 on haulikko ja Ghillie Crossing, jossa ensijaisena aseena on jalkajousi. My\xc3\xb6s sotamoodi on usein ominaisuuden pelimuoto.\n_START_SECTION_\nMuuta\n_START_PARAGRAPH_\nPelaaja voi valita pelattavaksi hahmokseen mies - tai naispuolisen hahmon. K\xc3\xa4ytt\xc3\xa4m\xc3\xa4ll\xc3\xa4 3000 battle point-pistett\xc3\xa4 t\xc3\xa4m\xc3\xa4 voi vaihtaa sukupuoltaan, mutta valittuaan jonkin sukupuolen t\xc3\xa4m\xc3\xa4 voi muokata hahmoa rajattomasti ilmaiseksi._NEWLINE_Peliss\xc3\xa4 on emote-toimintoja, jolla pelaaja voi elehti\xc3\xa4 kuten vilkuttaa ja ny\xc3\xb6k\xc3\xa4t\xc3\xa4. Emoteja voi ostaa 5000 battle point-pisteen hintaan._NEWLINE_Peliin julkaistiin Survival Pass-ominaisuus, jonka avulla pelaaja voi ker\xc3\xa4t\xc3\xa4 pisteit\xc3\xa4 otteluistaan pienill\xc3\xa4 teht\xc3\xa4vill\xc3\xa4 saadakseen erilaisia kosmeettisia esineit\xc3\xa4. Joka kymmenes palkinto on pysyv\xc3\xa4 ja harvinainen vaatetus._NEWLINE_Peliin julkaistiin kenttien Sanhok ja Vikendi yhteydess\xc3\xa4 Event Pass-ominaisuus, jossa pelaaja voi suorittaa erilaisia haasteita ansaiten samalla kokemuspisteit\xc3\xa4. Pelaaja saa uuden tason saavutettuaan kosmeettisia esineit\xc3\xa4, battle pointeja, emoteja ja asekuoseja.\n_START_SECTION_\nKilpapelaaminen\n_START_PARAGRAPH_\nJuhliakseen kahden miljoonan kopion myynti\xc3\xa4, Bluehole ilmoitti 2017 j\xc3\xa4rjest\xc3\xa4v\xc3\xa4ns\xc3\xa4 hyv\xc3\xa4ntekev\xc3\xa4isyysturnauksen, kutsuen 128 pelaajaa kilpailemaan virallisen Twitch.tv-kanavansa kautta. Pelaamalla pelaajat ansaitsivat rahaa Gamers Outreach -s\xc3\xa4\xc3\xa4ti\xc3\xb6lle, jolle teht\xc3\xa4v\xc3\xa4t lahjoitukset Bluehole vastasi 100 000 dollariin asti.  Kilpailu ajoittui toukokuun alkuun 2017 ja ansaitsi katsojilta 120 000 dollaria sek\xc3\xa4 Blueholelta 100 000 dollaria toimien samalla esimerkkin\xc3\xa4 pelin mahdollisuuksista e-urheilupelin\xc3\xa4.  Saksassa 23.\xe2\x80\x9326. elokuuta 2017 j\xc3\xa4rjestett\xc3\xa4v\xc3\xa4ss\xc3\xa4 Gamescom-tapahtumassa Battlegrounds on esill\xc3\xa4 n\xc3\xa4kyv\xc3\xa4sti. Gamescomissa pelataan nelj\xc3\xa4 Battleground-turnausta. Tapahtumaan on kutsuttu 80 pelaajaa, jotka kisaavat 350 000 dollarin palkintopotista. Yksi kutsutuista pelaajista on suomalainen Anssi \xe2\x80\x9dAndyPyro\xe2\x80\x9d Huovinen.'